Normalt kan man komme lige fra gaden og træde ind i Headspaces lokaler, hvor der sidder frivillige klar til at tale om stort og småt. Men det kan man ikke i dag. Behovet for hjælp er nemlig så stort, at Headspace, der yder frivillig samtalehjælp til unge mellem 12 og 25 år, er nødt til at sætte de unge på en venteliste i afdelingen i Aalborg. - Det er en stor frustration, for det der med at gribe ind, det er det, det handler om, siger Line Brix, der er centerchef i Headspace Aalborg og Mariagerfjord. Flere og mere alvorlige problemer Siden coronavirussen kom til landet for snart to år siden, har organisationen oplevet, at flere unge har fået behov for de frivilliges hjælp. Der er flere unge, der henvender sig til dem, og så er der flere unge, der kommer til dem med større problemer end tidligere. - Vi ser, at de unge er mere pressede nu, hvor kompleksiteten i deres problemer er større, og hvor tyngden af dem er større, siger Line Brix. Hun gætter på, at de større problemer og den stigende efterspørgsel skyldes to ting: At flere unge har været alene under de seneste års nedlukninger, og samtidig er der flere pårørende, der har fået øjnene op for, at nogle unge mistrives. Store bekymringer hos de unge For Line Brix er det en stor bekymring, at Headspace ikke kan tilbyde sin hjælp nu og her. Hun frygter nemlig, at det kan få konsekvenser for de unge, der kan ende med at få det værre, inden de får den nødvendige hjælp. - Det kan sætte tanker i gang hos de unge om, hvad det er, der sker: Er jeg ikke syg nok til at få hjælp? Eller er jeg ikke dårlig nok til at få hjælp? Det er enormt tungt for dem, siger Line Brix. Derfor er Headspace i gang med at finde flere frivillige, så de unge igen kan få hjælp direkte fra gaden. - Mit håb er, at det sker så snart som muligt. Men realistisk set bliver det nok først virkeligt engang efter påske, siger Line Brix. Hun oplyser, at de unge altid kan henvende sig ved en af Headspaces andre afdelinger, hvis der er ventetid i Aalborg.

Referat:
I løbet af de seneste to år har unge fået mere behov for hjælp. Det oplever de hos Headspace, hvor unge i dag henvender sig med større problemer end tidligere.